Richard Mdluli weer in hof | Maroela Media
Richard Mdluli weer in hof
Mdluli (links) tydens 'n vorige verskyning, Foto: Werner Beukes/SAPA
Richard Mdluli, geskorste hoof van die misdaadintelligensie-eenheid, het Dinsdag in die Johannesburgse hooggeregshof, wat in Palm Ridge sit, verskyn.
Die saak is tot 5 Desember uitgestel sodat die verdediging met die nodige dokumente voorsien kan word ten einde met hul saak voort te gaan. Mdluli staan tereg op aanklagte van ontvoering, aanranding met die doel om ernstig te beseer, intimidasie en regsverydeling.
Mdluli is tydens sy vorige verskyning op 11 Desember formeel aangekla. Luidens die klagstaat was Mdluli sedert sy skooldae in 'n verhouding met Tshidi Buthelezi en hy het aangevoer sy is sy vrou.
Mdluli en Buthelezi het saam in 'n huis in Dawn Park gewoon en hulle het ook 'n kind gehad. Sy het egter tydens dié verhouding vir Oupa Ramogibe ontmoet. Sy het Mdluli verlaat en het 'n verhouding met Ramogibe aangeknoop voor hulle uiteindelik in 1998 getrou het.
Toe Mdluli uiteindelik van die huwelik te hore gekom het, het hy 'n afskrif van die huweliksertifikaat bekom. Buthelezi en Ramogibe het gaan wegkruip toe hulle hoor dat Mdluli na hulle op soek is. Hulle het in 'n stadium in Orange Farm weggekruip.
Mdluli het uiteindelik vir Buthelezi en Ramogibe opgespoor en na die Vosloorus-polisiekantoor geneem waar hulle aangerand is. Ramogibe is op 17 Februarie 1999 doodgeskiet. Sy familie het die volgende dag die moord by die polisie aangemeld. Sy familie voer aan hy het doodsdreigemente gekry nadat hy en Buthelezi getrou het. Hy het kort voor sy dood 'n saak van poging tot moord aanhangig gemaak.
Volgens die klagstaat het Mdluli die polisiedossiere rakende die voorvalle laat verdwyn om te verseker dat hy nie ondersoek of vervolg kan word nie.